Myfyrwyr Marchnata Cambria yn llwyddo'n rhagorol yn eu harholiadau - Coleg Cambria
Myfyrwyr Marchnata Cambria yn llwyddo'n rhagorol yn eu harholiadau
Roedd dysgwyr Coleg Cambria wrth eu bodd ar ôl iddynt dderbyn canlyniadau eu harholiadau gan y Sefydliad Marchnata Siartredig (CIM) yn ddiweddar.
Llwyddodd pob un o'r myfyrwyr i gael gradd rhagoriaeth yn eu harholiad Egwyddorion Marchnata. Dyma'r tro cyntaf i bob dysgwr CIM gael gradd rhagoriaeth mewn un sesiwn asesu yng Ngholeg Cambria, ac mae'n gamp hynod, o ystyried mai dyma'r tro cyntaf i'r coleg gynnal y modiwl Egwyddorion Marchnata newydd y cwrs Tystysgrif Sylfaen CIM mewn Marchnata. Anfonodd CIM lythyr yn canmol canlyniadau'r coleg i gydnabod y safon rhagoriaeth hwn.
Yn y llythyr, dywedodd CIM: "Mae'r Corff Dyfarnu'r Sefydliad Marchnata Siartredig yn canmol Coleg Cambria am safon ardderchog y canlyniadau a gyflawnwyd ar gyfer yr asesiadau a gyflwynwyd ar gyfer sesiwn asesu Mehefin 2015 modiwl Egwyddorion Marchnata y Dystysgrif Sylfaen mewn Marchnata."
Mae Coleg Cambria yn ganolfan astudio achrededig ar gyfer cyrsiau CIM ac mae'n cynnal y cwrs lefel 3, Tystysgrif Sylfaenol CIM mewn Marchnata. Dyma gymhwyster ar gyfer y rheiny sy'n dechrau eu gyrfa mewn marchnata. Mae'r coleg hefyd yn cyflwyno cwrs lefel 4, Tystysgrif CIM mewn Marchnata Proffesiynol. Cafodd y cwrs hwn ei anelu at ymarferwyr marchnata mwy profiadol a / neu'r rheiny sydd â chymwysterau lefel uwch. Ar hyn o bryd mae'r coleg yn recriwtio myfyrwyr newydd i'r ddau gwrs yma, sydd i fod i ddechrau yn Ionawr 2016.
Dywedodd Stephanie Littler, Arweinydd Rhaglen CIM a thiwtor yng Ngholeg Cambria:
"Mae'r coleg wedi canfod yn gyson bod hyfforddiant yn cael effaith gadarnhaol ar yrfa gweithwyr unigol ac ar y gweithleoedd maent yn eu gwasanaethu. Mae hyfforddiant ar gyrsiau proffesiynol, fel cyrsiau'r CIM, yn gallu arwain at well cynhyrchiant, effeithlonrwydd a bodlonrwydd swydd, llai o drosiant staff a gwell gwasanaeth i gwsmeriaid. Mae'r rhain i gyd yn eu tro yn cael effaith gadarnhaol ar hanfodion pwysig y gwaith."
Dywedodd Stephanie hefyd: "Dw i'n credu mai gwaith caled y dysgwyr a bod yr hyfforddwyr yn ymarferwyr marchnata profiadol a medrus, sy'n gymwys i addysgu hyd at lefel addysg uwch yn y coleg, sy'n gyfrifol am ganlyniadau rhagorol yr asesiadau CIM, y mae dysgwyr Coleg Cambria yn eu cyflawni'n gyson, yn ogystal ag ymrwymiad y coleg i gyd i ddarparu amgylchfyd dysgu cefnogol, lle caiff rhagoriaeth academaidd a datblygiad proffesiynol effeithiol eu cyflawni hefyd."
"Mae'r ddau gwrs CIM rydyn ni'n eu cynnig yn boblogaidd oherwydd bod y dysgwyr yn meithrin sgiliau marchnata defnyddiol, ymarferol, a chyfredol, gan ennill cymwysterau sy'n cael eu parchu yn dda gan ddiwydiant ac sy'n cael eu cydnabod yn rhyngwladol. Y newyddion da yw bod y ddau gwrs CIM yng Ngholeg Cambria wedi cael eu strwythuro yn y fath fodd y gallwch chi astudio tra byddwch yn gweithio a gwneud cynnydd gwirioneddol yn gyflym. "
Gwybodaeth am y cyrsiau CIM newydd
Mae'r cymhwyster Tystysgrif Sylfaen mewn Marchnata yn cynnwys dau fodiwl gorfodol – Egwyddorion Marchnata, a Chyfathrebu â Chwsmeriaid. Gallai gymryd cyn lleied â saith mis i gwblhau'r cwrs yng Ngholeg Cambria. Mae 3 modiwl i'w hastudio ar gyfer y Dystysgrif Broffesiynol mewn Marchnata – dau fodiwl gorfodol ac un dewisol. Trefnwyd bod y cyrsiau Marchnata, Cyfathrebu Integredig a Marchnata Digidol yn cael eu cynnal yng Ngholeg Cambria o fis Ionawr 2016 -2017.
Bydd y myfyrwyr yn gallu dewis cwblhau un modiwl yn unig o'r naill gwrs CIM neu'r llall ac ennill cymhwyster. Yna, gallant barhau i astudio ac ychwanegu at eu cymwysterau fesul modiwl. Pan fyddant wedi cwblhau dau fodiwl gorfodol ac un modiwl dewisol y Dystysgrif yn llwyddiannus, byddant yn ennill y cymhwyster llawn. Mae'n rhaid iddynt gwblhau ddau fodiwl gorfodol y Dystysgrif Sylfaen i ennill y cymhwyster hwn.
I gael rhagor o wybodaeth am y cyrsiau CIM newydd yng Ngholeg Cambria, anfonwch e-bost at Stephanie Littler: stephanie.littler@cambria.ac.uk neu ffoniwch 01352 841000. Neu fel arall ewch i: www.cambria.ac.uk